JMPD soek geregtigheid ná moord op beampteArgieffoto Die Johannesburgse metropolisiediens (JMPD) sê hy sal geen steen onaangeroer laat om te verseker dat die moordenaars van een van sy beamptes aan die pen ry nie. ŉ JMPD-veiligheidsbeampte is Vrydagaand in Tshepisong in Soweto doodgeskiet. Die slagoffer is as die 48-jarige Robert Ngoveni geïdentifiseer. Volgens Xolani Fihla, woordvoerder vir die JMPD, was Ngoveni aan diens en het hy omstreeks 22:00 patrollie gery. Hy was op pad om inspeksie by ŉ munisipale terrein te gaan doen. “Daar word beweer dat drie onbekende aanvallers Ngoveni doodgeskiet het en met sy selfoon, beursie en die sleutels van sy patrollievoertuig op die vlug geslaan het.” Ngoveni is in sy agterkop geskiet en is op die toneel deur nooddienswerkers dood verklaar. “Die JMPD betuig sy innige meegevoel met Ngoveni se familie en veroordeel die voorval ten sterkste.” ŉ Saak van moord is by die Kagiso-polisie aanhangig gemaak. Die JMPD verskaf bystand aan die polisie in sy ondersoek na die voorval.